Karen Hækkerup (S), 2008-05-08:
Jeg vil gerne starte med at sige, at Socialdemokraterne finder det prisværdigt, at Enhedslisten har genfremsat det her beslutningsforslag.
Beslutningsforslaget indeholder en mængde rigtig, rigtig gode initiativer, som har fokus på at få færre ofre for kriminalitet i Danmark.
Jeg tror, det er meget vigtigt, at vi begynder at vende debatten, når vi diskuterer kriminalitetsbekæmpelse, fra kun at snakke straf til at snakke straf, der virker.
Og det er det, som Enhedslisten gør med det her forslag.
Der bliver oplistet en hel række ting, man kan gøre, og hvormed man kan nå unge mennesker, som har begået noget kriminelt, for at få dem ind på rette kurs og for at forhindre, at der skal komme flere ofre for deres forbrydelser.
Alligevel er vi ikke fuldstændig pjattede med forslaget, og det skyldes, at vi synes, det er meget fornuftigt, at det er domstolene, som skal afgøre et eventuelt skyldsspørgsmål.
Der må aldrig være nogen, som føler sig presset til at indgå en aftale, fordi de ellers kan risikere at havne i et andet system, hvor straffen ville være endnu hårdere.
Og derfor er det altså ikke et forslag, som vi er helt pjattede med.
Men jeg synes, at det er prisværdigt, at Enhedslisten genfremsætter det, og jeg synes, at det er meget rigtigt af følgende grunde: Vi har utrolig store problemer med ungdomskriminalitet i Danmark, og vi har bygget et system op, som vi bare må erkende ikke er godt nok.
Vi har en helt forkert indstilling til, hvordan vi tager fat i unge, der er på vej ud i problemer.
Vi har en alt for slap indsats, når det drejer sig om den forebyggende del, og vi har det resultat, at vi har nogle unge mennesker, der måske går for lud og koldt vand derhjemme, og som også bliver svigtet af samfundet, fordi der ikke er nogen, der griber ind og sørger for, at de unge mennesker kommer ind i en god udvikling og dermed kan få et liv uden kriminalitet.
Både af hensyn til de mennesker, som kan blive ofre for unges kriminalitet, og af hensyn til de unge mennesker selv, som fortjener at få et bedre liv, har vi egentlig en forpligtigelse til at revidere den måde, vi behandler unge kriminelle på, for den måde, vi gør det på i dag, virker som sagt ikke særlig godt.
Vi har vores ungdomssanktion, som på mange måder indeholder nogle gode elementer, men hvor vi jo godt ved, at recidivprocenten, dvs. tilbagefaldsprocenten, er alt for høj.
På trods af at sanktionen er meget dyr og meget omfattende, har den altså ikke den ønskede virkning, at unge mennesker bliver kriminalitetsfri.
Det skal der evalueres på, og der kan man selvfølgelig altid spørge sig selv, hvorfor den indsats, vi gør, ikke er god nok, og hvad det er, der gør, at den ikke virker lige så godt, som vi kunne ønske os det.
Noget af svaret er måske, at der sættes for sent ind, at børn får lov til at sejle rundt uden at blive hjulpet, og at det først er, når meget er gået galt, at der i virkeligheden er en hammer, der falder, eller en hånd, der hjælper.
For det er det, det her drejer sig om: en hjælpende hånd til børn, så de kan få en sund udvikling og et liv uden kriminalitet.
Børnerådet har lige lavet en undersøgelse, der viser, at kun otte ud af Danmarks 98 kommuner har sat nogle konkrete mål for, hvordan man vil bekæmpe ungdomskriminalitet, og det er simpelt hen for slapt.
Vi har kommuner, som skal have en børn og unge-politik, men hvor man ingen tanker har gjort sig om, hvordan man skal nedbringe kriminaliteten.
Det synes jeg ikke er godt nok.
Fra Socialdemokraternes side ønsker vi, at der skal være langt mere fokus på SSP-samarbejdet.
Vi ønsker en SSP-lov, så de gode initiativer, der findes rigtig mange steder rundtomkring i landet, kan blive sat i system, og så vi kan få en mere national handlingsplan i forhold til ungdomskriminalitet.
På nær afslutningen, som var noget anderledes, var der utrolig meget genbrug i den tale, vi lige har hørt, og det synes jeg passer utrolig dårligt med, hvordan ungdomskriminalitet står i offentligheden og i den offentlige debat i dag, kontra hvordan den stod for 5 år siden.
Der er altså behov for, at vi tænker nyt, og at vi tænker anderledes, og vi kan kun fra Socialdemokraternes side sige, at vi er meget tilfredse med, at Enhedslisten rejser de her problemer.
Vi er enige i intentionerne, også med hensyn til hvordan man skal tage hånd om ofrene og de unge.
Men som sagt vil det ikke være noget, der vil ende med at få vores stemme på grund af det med skyldsspørgsmålet.
Jeg vil ikke afvise fuldstændigt, at vi vil kunne arbejde videre med det.
Men jeg vil meget gerne åbne op for, at vi skal drøfte det - og det skal vi jo også, i forbindelse med at ungdomssanktionen skal evalueres.
Og der vil jeg da gerne allerede nu på forkant sige, at den indsats, som vi gør i forhold til ungdomskriminalitet og i forhold til ungdomssanktionen, måske redder nogle unge mennesker, men den redder ikke nok.
Så selvfølgelig skal vi gøre alt, hvad vi kan, for at se på, hvad man gør i andre lande, og hvordan vi kan blive bedre.
Der har vi altså været for sent ude, og der kunne nogle af de elementer, Enhedslisten her lægger på bordet, sagtens være nogle, vi kunne arbejde videre med.
Der er mange gode takter i det.